Italsk vitjan á Tórshavnar Musikkskúla. Í dag var forvitnislig vitjan í musikkskúlanum. Italski sendimaðurin í Keypmannahavn Stefano Queirolo Palmas var og kunnaði seg um musikkskúlan og virksemi í skúlanum. Eisini segði Sunleif Rasmussen frá um føroyskan tónleik, og virksemi hjá sær sum tónasmiður. Við í fylginum vóru eisini Alberto Biavati, sum virkar á sendistovuni í Berlin, Nicola Raffaele, Gianfranco Contri, italski konsulin í Føroyum Magni Arge og klaverleikarin Mauro Patricelli. ... Sí minni Vilt tú seta dám á og ynskir tú at vera partur av leiðsluni í einum týðandi stovni í føroyska tónleika- og mentanarlívinum-so er hetta møguliga starvið til tín! Starvið sum varaleiðari í Tórshavnar Musikkskúla er leyst at søkja við starvsbyrjan 1. august 2016 ella eftir nærri avtalu. Visjónin hjá Tórshavnar kommunu er m. a., at okkara høvuðsstaður er virkin og vakin, herundir virkin við nýggjum og mennandi útbúgvingartilboðum, og at høvuðsstaðurin er livandi við upplivingum og avbjóðingum. Tórshavnar Musikkskúli er týdningarmikil liður í mentanarlívinum í høvuðsstaðnum og bjóðar tónleikaundirvísing til børn og ung á høgum fakligum stigi í eini røð av ljóðførum og sangi. Harumframt er Tórshavnar Musikkskúli virkin kveikjari og samstarvspartur í eini røð av verkætlanum og tiltøkum á føroyska mentanarpallinum. Musikkskúlin Tórshavnar Musikkskúli er ein kommunalur stovnur innan mentamálaøkið í Tórshavnar kommunu, umframt partur av føroysku musikkskúlaskipanini hjá Mentamálaráðnum. Endamálið hjá Tórshavnar Musikkskúla er at menna musikalsku gávur næminganna, at vekja ans fyri tónleiki, at leggja støði undir eitt ríkt tónleikalív og skipa fyri konsertum. Yrki skúlans fer fram í samarbeiði við heim, skúla, tónleikafelagsskapir og stovnar innan menta- og skúlaøkið. Tórshavnar Musikkskúli veitir grundútbúgving og miðnámsútbúgving í sangi og/ella instrumentalundirvísing, í samanspæli, í orkesturspæli og kórsangi. Støðið í undirvísingini verður tikið í kunnleikanum um tónleik í breiðum høpi, og um nýggjar og gamlar framburðarhættir innan tónleikin. Harafturat skipar skúlin fyri næmingaframførslum. Umframt at vera ein blómandi skúli, er Musikkskúlin eisini vakstrarhús hjá børnum og ungum, sum í framtíðini fara at mynda tónleikalívið í høvuðsstaðnum. Tórshavnar Musikkskúli stendur fyri serstakari miðnámsútbúgving, hvørs endamál m. a. er at geva framkomnum næmingum eitt skipað undirvísingartilboð á miðnámsstigi, og at fyrireika evnaríkar næmingar til framhaldslestur á lærdum tónlistaskúla. Í skúlanum eru umleið 600 næmingar og 40 tilknýttir yrkislærdir lærarar í full-ella parttíðar størvum, umframt starvsfólk í skrivstovu- og tænastufunktión. Lærarar verða settir av Mentamálaráðnum eftir tilráðing frá musikkskúlaleiðaranum. Skúlin húsast á Frúutrøð, í Skansastovu Yviri við Strond, umframt aðrastaðni í býnum, og virkar í tøttum samstarvi við aðrar stovnar innan menta- og undirvísingarøkið. Lesið meiri um skúlan á www. tm. fo Knýtt at skúlanum er eisini ein musikkskúlanevnd við 5 nevndarlimum tilnevndir av Tórshavnar býráð. Nevndin arbeiðir m. a. fyri góðum korum hjá musikkskúlanum, miðar eftir at vekja ans fyri tónleiki og arbeiðir sum heild fyri áhugamálum musikkskúlans. Starvið Varaleiðarin skal átaka sær, saman við leiðaranum at ráðleggja og at samskipa virksemið í skúlanum. Harumframt eru ymiskar fyrisitingarligar uppgávur, eitt nú fíggjarstýring og verkætlanarleiðsla. Førleikakrøv og útbúgving Søkt verður eftir varaleiðara, sum hevur hug og hegni at verða partur av leiðsluni í Tórshavnar Musikkskúla og harvið mynda skúlan sum týðandi og framsóknan útbúgvingarligan og mentanarligan stovn. Varaleiðarin skal duga væl at samskifta í skrift og talu, hava góð samstarvsevni og vera fyrikomandi. Dentur verður lagdur á, at varaleiðarin er kveikjandi og hevur hugsjónir um fakliga og námsfrøðiliga menning. Harumframt er viðkomandi hjá umsøkjara at hava skil fyri fyrisiting og fíggjarstýring. Umsøkjarar skulu hava viðkomandi hægri útbúgving í tónleiki ella aðra samsvarandi útbúgving. Fyrisitingarligar royndir eru ein fyrimunur. Lønar- og setanartreytir Starvið er hálvtíðar starv, ið verður lønt sambært stigi 46 í tænastumannasáttmálanum, tó uttan at vera tænastumannastarv. Varaleiðarin hevur tilvísing til leiðaran í Tórshavnar Musikkskúla. Meiri fæst at vita Meira fæst at vita um starvið við at venda sær til Andreu Heindriksdóttir, musikkskúlaleiðara, andrea @ torshavn. fo tlf. 513312 ella Sigurð Ó. Vang, mentanarleiðara, sigurd @ torshavn. fo tlf. 302010 Umsókn saman við upplýsingum um útbúgving og royndir verða at senda til torshavn @ torshavn. fo í seinasta lagi 1. juli 2016 kl. 12.00. ... Sí minni PO-PRÓGVHANDAN. Í gjár fingu tríggir næmingar prógv í urguspæli og teimum hjágreinum ið har til hoyra. Næmingarnir: Ann-Kristin, Andrias og Torkil fingu prógvini handaði á samkomu í gjár. Gudmund Mortensen er lærari teirra, og umframt tað eisini samskipari á PO útbúgvingini. Tórshavnar Musikkskúli ynskir hjartaliga til lukku:-)... Sí minni Altjóða minifiddlers festivalur er í hesum døgum í Føroyum. 45 næmingar úr fleiri londum venja við Géza og øðrum strúkaralærarum. Lærarar úr Føroyum eru: Angelika Nielsen, Jona Jacobsen, Agnar Lamhauge, Anna á Váli Guttesen og Jens Chr Guttesen. Nevnast kann eisini at ein av útlendsku lærarunum er kendi violinisturin Elisabeth Zeuthen. Finalukonsert verður í NLH nú sunnudagin 12. juni kl. 15.00:-)... Sí minni-Hesin tónleikaneisti og hesin brandur skal røkjast við skili og við serligum hegni, annars er hann sum annar eldur, so kann hann týna! Hetta segði Helena Dam á Neystabø, forkvinna í mentamálanevnd Tórshavnar Býráðs, tá ið hon handaði prógvini til ársins pisur á Musikkskúla miðnámi. So fara ungu spírarnir á Musikkskúla miðnámi aftur á pall. Hesaferð er tað hitt sokallaða Crossover-tiltakið, har ið øll, rútmiskir og klassiskir tónleikarar, hittast við tí felags máli, at flyta mørk og visa okkum nýggjar leiðir. Høvuðstemaið er minimalisma. Men verður fyrbrigdið rúmkað eitt sindur á hesi konsert. Tað liggur í orðinum, at so lítið sum gjørligt skal nýtast til at røkka tí endaliga úrslitinum. Rúm og tíð verða fyri avbjóðingum á hesi konsertini, har ið høvuðsmennirnir innan hetta slag av tónleiki, verða settir saman við improvisatiónum og nýskrivaðum føroyskum tónleiki. Høvuðsnøvnini innan minimalismuna eru Steve Reich, Terry Riley og Philip Glass. Men umframt hesi nøvn, so hava evnaríku næmingarnir føroysk tónaskøld við sær á pall. Nýtt verk hjá Kristian Blak verður frumframført, umframt at Teitur Lassen og Tróndur Bogason koma undir kønu hond teirra. Forvitni og opinleiki eru í hásæti hjá teim ungu. Bernharður Wilkinson leiðir framførsluna av verkinum hjá Kristiani Blak, meðan samskipararnir Kim Kristensen og Ólavur Jakobsen, við hollari hjálp frá Johan Hentze, hava vant við ungu tónleikarunum. Konsertin er í Norðurlandahúsinum sunnudagin 22. mai kl. 16.00 er í tí nógv fagnaðu røðini Tónleikarar á veg. Konsertin varir slakan tíma og atgongumerki à kr. 80, -fáast í húsinum. ... Sí minni Musikkskúla miðnám er eitt skipað undirvísingartilboð á miðnámstigi fyri framkomnum næmingum í aldrinum 14-25. Endamálið er lutvíst at nøkta tørvin á einari hollari grundútbúgving til áhugaleikarar og at fyrireika evnaríkar næmingar til framhaldslestur á lærdum tónlistarskúla. Tvær breytir eru, ein klassisk og ein rútmisk, og undirvíst verður ljóðførisspæli, sangi, kompositión og øðrum vanligum tónleikagreinum.